Nakon odluke FIFA
Qatar i Rusija sretni - Amerika i Engleska razočarani. Ruski predsjednik obećao da neće biti viza za Svjetsko prvenstvo 2018.
Izvršni komitet Medjunarodnog nogometnog saveza je jučer u Zurich-u saopćio da su odabrali Rusiju i Qatar za domaćine svjetskih nogometnih prvenstava 2018 i 2022. godine. Odluka je obradovala dvije zemlje u kojima se nikada do sada nije održao taj najveći nogometni dogadjaj u svijetu, dok je druge iznenadila i razočarala, posebno Sjedinjene Države i Englesku. Najveće iznenadjenje, svakako je pobjeda Qatara da 2022. postane prva zemlja na Srednjem Istoku, i najmanja država domaćin Svjetskog nogometnog prvenstva. Predsjednik Nogometnog komiteta Qatara, šeik Mohammad bin Hamad Al-Thani, se zahvalio FIFA-i na tako hrabroj viziji: "Mi smo počeli kao otpisani, kao neuobičajena kandidatura, kandidat za kojeg niko nije vjerovao, da ima ikakvih izgleda da pobjedi." Sjedinjene Države su smatrane favoritom. Amerika ima infrastrukturu i iskustvo, jer je već bila uspješan domaćin Svjetskog nogometnog prvenstva 1994. Ljubitelji i zvaničnici nogometa u Washingtonu su bili iznenadjeni odlukom. Ed Foster-Simeon je predsjednik Američke nogometne fondacije: "Smatrali smo da je naša kandidatura veoma konkurentna. Nogomet je imao velike koristi od svjetskog kupa 1994. i imao bi još više koristi da smo ugostili Svjetski nogometni kup 2022. Medjutim odluka nije bila u našu korist. Mi poštujemo donešenu odluku." Max Croes, ljubitelj nogometa u Washingtonu kaže: "Bilo bi divno da smo domaćini Svjetskog kupa. Nema sumnje da bi to mnogo doprinjelo nastavku rasta popularnosti tog sporta, većem broju navijača, promociji nogometne lige i dovelo mnogo novih sportista na nogometna igrališta." Na pobjedu Rusije, kao domaćina Svjetskog nogometnog prvenstva 2018, se gleda kao nastojanje FIFA-e da dodatno populariše taj sport u Rusiji. Alexey Sorokin, koji je predvodio Rusku delegaciju za Svjetski kup, kaže: "Mi jednostavno nemožemo iskazati koliko smo sretni. Veoma smo zahvalni Izvršnom komitetu FIFA-e na ukazanom povjerenju. Zahvalni smo svima koji su podržali našu kandidaturu, kako u zemlji, tako i vani." Bio je to veliki poraz za Englesku koja se nadala da će postati domaćin Svjetskog nogometnog prvenstva prvi put nakon 1966. Princ William je bio u Engleskom kandidacijskom timu: "Očito ja sam izuzetno razočaran, kao i cijeli tim. Imali smo jaku kandidaturu. Nažalost to nije uspjelo." Ruski predsjednik Dmitry Medvedev je na vijest o pobjedi obećao da nogometašima i navijačima neće biti potrebne vize za dolazak na Svjetsko prvenstvo 2018. Ove godine Svjetski nogometni kup je po prvi put održan u Africi, i Južna Afrika je bila uspješan domaćin. Naredni, 2014. će biti održan u Brazilu.